CELEX: 32015R0182
Language: el
Date: 2015-02-02 00:00:00
Title: Εκτελεστικός κανονισμός (ΕΕ) 2015/182 της Επιτροπής, της 2ας Φεβρουαρίου 2015 , για την κατάργηση του εκτελεστικού κανονισμού (ΕΕ) αριθ. 827/2011 σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

7.2.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 31/3
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/182 ΤΗΣ ΕΠΙΤΡΟΠΉΣ
   της 2ας Φεβρουαρίου 2015
   για την κατάργηση του εκτελεστικού κανονισμού (ΕΕ) αριθ. 827/2011 σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Με τον εκτελεστικό κανονισμό (ΕΕ) αριθ. 827/2011 της Επιτροπής (2) κατατάχθηκε η κυανή χρωστική πολυμεθίνη (φθοριόχρωμα), αραιωμένη σε μείγμα των διαλυτών αιθυλενογλυκόλη και μεθανόλη, που χρησιμοποιείται σε αυτόματους αιματολογικούς αναλυτές για τη χρώση λευκοκυττάρων με φθορίζουσα σήμανση, μετά από ειδική προετοιμασία τους, στην κλάση 3212 της Συνδυασμένης Ονοματολογίας ως «χρωστικά και άλλες χρωστικές ύλες». Η κατάταξη του προϊόντος στην κλάση 3822 της Συνδυασμένης Ονοματολογίας αποκλείστηκε για τον λόγο ότι οι χρωστικές ύλες της κλάσης 3204 κατατάσσονται στην κλάση 3212 όταν διατίθενται σε συσκευασίες για τη λιανική πώληση.
            
         
               (2)
            
            
               Στην υπόθεση C-480/13 Sysmex Europe GmbH κατά Hauptzollamt Halburg-Hafen (3), το Δικαστήριο της Ευρωπαϊκής Ένωσης έκρινε ότι προϊόν το οποίο αποτελείται από διαλύτες και μια ουσία πολυμεθίνης πρέπει να καταταχθεί στην κλάση 3822 της Συνδυασμένης Ονοματολογίας ως «αντιδραστήριο εργαστηρίου». Το Δικαστήριο θεώρησε, με βάση τις υποβληθείσες πληροφορίες, ότι η χρήση του ως άνω προϊόντος ως χρωστικής ύλης δεν αποτελεί παρά μόνο αμιγώς θεωρητική πιθανότητα.
            
         
               (3)
            
            
               Το προϊόν που εξέτασε το Δικαστήριο στην υπόθεση C-480/13 είναι πανομοιότυπο με το προϊόν του οποίου η κατάταξη καθορίζεται στον εκτελεστικό κανονισμό (ΕΕ) αριθ. 827/2011.
            
         
               (4)
            
            
               Κατά συνέπεια, είναι σκόπιμο να καταργηθεί ο εκτελεστικός κανονισμός (ΕΕ) αριθ. 827/2011 ώστε να αποφευχθούν ενδεχόμενες αποκλίσεις στη δασμολογική κατάταξη της κυανής χρωστικής πολυμεθίνης (φθοριοχρώματος), αραιωμένης σε μείγμα των διαλυτών αιθυλενογλυκόλη και μεθανόλη, και να εξασφαλιστεί η ομοιόμορφη εφαρμογή της Συνδυασμένης Ονοματολογίας στην Ένωση.
            
         
               (5)
            
            
               Ως εκ τούτου, θα πρέπει να καταργηθεί ο εκτελεστικός κανονισμός (ΕΕ) αριθ. 827/2011.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο εκτελεστικός κανονισμός (ΕΕ) αριθ. 827/2011 καταργείται.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Φεβρουαρίου 2015.
      
         
            Για την Επιτροπή,
         
         
            εξ ονόματος του Προέδρου,
         
         Heinz ZOUREK
         
            Γενικός Διευθυντής Φορολογίας και Τελωνειακής Ένωσης
         
      
   
   
      (1)  ΕΕ L 256 της 7.9.1987, σ. 1.
   
      (2)  Εκτελεστικός κανονισμός (ΕΕ) αριθ. 827/2011 της Επιτροπής, της 12ης Αυγούστου 2011, σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία (ΕΕ L 211 της 18.8.2011, σ. 9).
   
      (3)  Απόφαση της 17ης Ιουλίου 2014, που δεν έχει ακόμη δημοσιευθεί στη Συλλογή, σκέψεις 42, 44 και 45.